यह सच था कि वह खुद को रगड़कर और घिसकर एक अच्छा मोटर मेकेनिक बन गया था। काफी दिनों तक कभी इस गैरेज, कभी उस गैरेज में दिहाड़ी करता रहा। फिर उसने एक अपना कार सर्विस सेंटर खोल लिया। उसकी फुर्ती, उसका ज्ञान और बातचीत में निहित मेधा के बूते उसे एक बड़ी कार कंपनी से अधिकृत (ऑथराइज) सर्विस सेंटर के तौर पर फ्र्रेंचाइजी मिल गयी। अथक जब उसके पास पहुंचा तो 'भाटिया कार सर्विस सेंटरÓ लिखे एक विशाल साइनबोर्ड के एक बड़े से अहाते में बीस-पच्चीस लगी कारों की चल रही सर्विसिंग का वह सुपरविजन करने में व्यस्त था। लगभग डेढ़ दर्जन कारीगर और हेल्पर काम में भिड़े हुए थे। शोणित पर नजर पड़ते ही उसने खुशी में अपनी बाहें फैला दी, ''अरे मेरा हीरो, कब आये तुम? तुमसे मिलने की वाकई मेरी बड़ी इच्छा हो रही थी। एक-दो बार दादा जी कार की सर्विसिंग कराने आये थे। उनसे पता चला कि तुम इंजीनियर बनकर किसी बड़ी कंपनी में बड़े ओहदे पर लग गये हो। चलो, आओ ऑफिस में बैठकर बातें करते हैं।ÓÓ शोणित उसके इस विस्तार को देखकर हैरान रह गया। किसी आर्किटेक्ट से जबर्दस्त फर्निश किया हुआ उसका वातानुकूलित आलीशान कमरा यकीन नहीं दिला पा रहा था कि यह अथक के बैठने के लिए है। अथक ने उसकी आँखों में तैरते भाव को पढ़ते हुए कहा, ''ताज्जुब में पड़ गये न! दरअसल मुझे भी कभी-कभी खुद को पहचानने में असुविधा हो जाती है। इस कुर्सी पर बैठने के बाद खुद को ही चिउटी काटकर जांच लेता हूं कि मैं स्वप्न में नहीं हकीकत में हूं। तू अपनी बता, कहां है इस वक्त?ÓÓ